Ses lyke in oop veld gevindArgieffoto Die polisie ondersoek ŉ saak van moord nadat ses lyke in ŉ oop veld, langs ŉ spoorlyn in Benoni, Gauteng, gevind is. “ŉ Verbyganger het die polisie gekontak toe hy Sondagoggend omstreeks 09:00 op die liggame afgekom het,” het kapt. Mavela Masondo, woordvoerder van die polisie, gesê. Die persone is almal in die bolyf geskiet. Daar word vermoed dat hulle iewers anders geskiet is, en dat hulle liggame in die veld afgelaai is, aangesien hulle in ŉ patroon gelê het. “Daar word ook vermoed dat die oorledenes onwettige myners was. Die motief vir die moorde is nog nie bekend nie. Die oorledenes is nog nie uitgeken nie,” het Masondo bygevoeg. Die polisie ondersoek ses sake van moord.